Letecké nešťastie v Amsterdame v roku 1992

Letecké nešťastie v Amsterdame v roku 1992 je nehoda lietadla, ktorá sa stala 4. októbra 1992 v Holandsku.

Nákladné lietadlo Boeing 747 patriace izraelskej spoločnosti El Al sa zrútilo na dva deväť poschodové obytné domy na amsterdamskom predmestí Bijlmermeer. Spočiatku sa odhadovalo, že zahynulo viac ako 200 ľudí, oficiálna správa však potvrdila smrť 47 osôb (4 členovia posádky a 43 ľudí zahynulo na zemi). Novinári zdôrazňovali, že veľa tiel úplne zhorelo a presný počet ľudí v domoch v osudnú chvíľu sa nedá určiť. Lietadlo sa vracalo z USA a v Amsterdame tankovalo. Niekoľko minút po štarte pilot oznámil požiar jedného z motorov a požiadal riadiacu vežu o súhlas, aby mohol núdzovo pristáť. Keď vykonával okruh, aby klesol a mohol pristáť, zasiahol oheň aj ďalšie motory, horiace lietadlo sa stalo neovládateľným a zrútilo sa. Svedkovia hovorili o hrôzostrašných scénach, ktoré sa potom odohrávali. Pri náraze došlo k explózii a bolo celkom zničených niekoľko poschodí dvoch blokov, obývaných chudobnými emigrantmi z rôznych krajín sveta. Ľudia vyskakovali z okien v horiacich šatách a vypukla všeobecná panika. Záchranným oddielom sa podarilo okamžite zabezpečiť amsterdamskú ústrednú rozvodňu plynu neďaleko miesta tragédie.

Dôvod havárie 
Dôvodom havárie lietadla bolo odtrhnutie vnútorného motora na pravom krídle. Vyšetrovaním sa zistilo, že poistný nit sa v dôsledku únavy materiálu rozlomil. Uvoľnený motor pri páde odtrhol aj vonkajší motor. Lietadlo Boeing 747 dokáže letieť aj s dvoma motormi, ale následkom odtrhnutia motorov sa prerušili hydraulické obvody a lietadlo sa stalo neovládateľným.

Iné projekty

Externé odkazy 
 Aviation Safety Network

Letecké katastrofy
1992